Nóg ’n Van Cokie op padFrancois, Lauren en Alex deel groot nuus (Foto: Instagram) Francois van Coke en sy vrou, Lauren Badenhorst, het pas aangekondig dat Lauren swanger is met hulle tweede kind. Francois en Lauren het albei vandag, op Lauren se verjaardag, ŉ plasing op Instagram gedeel om die groot nuus aan te kondig. “Groot celebrations vandag! [Lauren] verjaar en die familie raak groter,” het Francois geskryf by ŉ foto van hom, Lauren en hul dogtertjie, Alex, met ŉ sjokoladeverjaardagkoek en ’n sonarfoto. “ŉ Ekstra spesiale verjaarsdag,” het Lauren geskryf. Francois en Lauren is in Januarie 2012 getroud en hulle het ŉ dogtertjie, Alex Lila, wat die ewebeeld van Francois is. Sy is nou drie en ŉ half jaar oud. Francois saam met sy dogter, Alex (Foto: Instagram) Francois het vroeër aan Maroela Media vertel hoe sy lewe die afgelope dekade verander het van rebelse rocker tot toegewyde pa. “Alles het verander. Ek het ŉ gesin, ek het ŉ huis waarin ek bly, waarvan ek hou. My familie het belangriker geword as wat musiek vir my is. Dit was nooit so vir my nie, musiek was altyd die belangrikste. Maar nou is daar iets beter in my lewe,” sê hy. Francois het gesê dit is vir hom die beste ding in die wêreld om ŉ pa te wees. Alles het heeltemal verander toe ek haar [Alex] die eerste keer sien en in haar oë kyk. Dit is moeilik om te verduidelik, maar dinge verander. Jy besef haar lewe is belangriker as jou eie. Dit is die wonderlikste en moeilikste en coolste ding in die wêreld.” Francois het afgesluit deur die musiekgroep Foo Fighters aan te haal. “In times like these we learn to love again,” het hy geskryf.